Liviu Dragnea, fost președinte PSD, a vorbit la televizor despre candidații la Primăria Capitalei. Acesta susține că premierul Marcel Ciolacu a făcut trei greșeli pentru cursa PMB.
În sâmbăta Paștelui, Liviu Dragnea a precizat la Realitatea Plus că a vrut să se lase de politică, dar s-a enervat. Mai mult, fostul lider al Partidului Social Democrat a criticat și greșelile pe care le-a făcut prim-ministrul Marcel Ciolacu, făcând referire la ezitările în a o nominaliza pe Gabriela Firea la Primăria Capitalei. De asemenea, a comentat și retragerea lui Cătălin Cîrstoiu din cursa PMB.
„Domnu Ciolacu a făcut câteva greșeli. Prima greșeală nu a făcut-o singur, a făcut-o cu PNL cu tot. Prima greșeală pe care au făcut-o a fost când au nominalizat-o pe acea doamnă prima pe listă la europarlamentare. (…) După care au luat un pumn în cap (…)”, a declarat Dragnea.
În opinia sa, candidatura a fost impusă de către președintele Klaus Iohannis, dar au intervenit oficialii de la Bruxelles, care s-au împotrivit, acesta fiind motivul pentru care Ramona Chiriac s-a retras din cursă.
Potrivit fostului lider PSD, o altă greșeală făcută de Marcel Ciolacu a fost că nu a dorit să o pună pe Gabriela Firea candidatul social-democraților. Dacă proceda așa, Firea ar fi avut șanse serioase la PMB. Acum însă, sunt mult mai mici.
O altă bilă neagră din partea lui Dragnea pentru actualul premier este retragerea medicului Cătălin Cîrstoiu din cursa PMB. Dacă ar fi fost în locul lui Ciolacu, nu ar fi procedat așa din două motive. În primul rând, numirea doctorului a fost una asumată. Liviu Dragnea susține despre Cătălin Cîrstoiu că a fost lăsat singur și că nu a fost apărat deloc. Fostul președinte PSD a mai spus că PNL și PSD nu știau de problemele de incompatibilitate ale lui Cătălin Cîrstoiu.